РЕПУБЛИКА СРБИЈА

НАРОДНА СКУПШТИНА

Одбор за људска и мањинска права

и равноправност полова

08 Број: 06-2/317-15

23. новембар 2015. године

Б е о г р а д

**З А П И С Н И К**

**СА 34. СЕДНИЦЕ ОДБОРА ЗА ЉУДСКА И МАЊИНСКА ПРАВА И РАВНОПРАВНОСТ ПОЛОВА**

**ОДРЖАНЕ 15. ЈУЛА 2015. ГОДИНЕ**

 Седница је почела у 13 часова.

 Седницом је председавао председник Одбора Мехо Омеровић.

 Седници су присуствовали: Љиљана Малушић, Биљана Илић Стошић, Миланка Јевтовић Вукојичић, Дубравка Филиповски, Владица Димитров, Љибушка Лакатош, Стефана Миладиновић, Аида Ћоровић, Вера Пауновић, Биљана Хасановић Кораћ, Олена Папуга и Елвира Ковач, чланови Одбора.

 Седници нису присуствовали чланови Одбора: Злата Ђерић, Сузана Шарац, Слободан Перић и Сулејман Угљанин.

 Председник Одбора је констатовао да су испуњени услови за рад и одлучивање, те је предложио следећи

Д н е в н и р е д :

1. Иницијатива за организовање регионалне парламентарне конференције о правима ЛГБТ особа;
2. Разно.

 Чланови Одбора су једногласно ПРИХВАТИЛИ предложени Дневни ред.

 **Председник Одбора** је позвао присутне да се пре преласка на рад по утврђеном Дневном реду, изјасне о записницима са 20-24. седнице Одбора.

 С обзиром да није било примедби на записнике, председник Одбора је ставио на гласање записнике са 20-24. седнице Одбора.

 Одбор је једногласно УСВОЈИО записнике са 20-24. седнице Одбора.

 **ПРВА ТАЧКА ДНЕВОГ РЕДА**: Иницијатива за организовање регионалне парламентарне конференције о правима ЛГБТ особа;

 Председник Одбора је упознао присутне са иницијативом организације Лабрис која планира да средином септембра у Дому Народне скупштине организује међународну Конференцију посвећену политичкој подршци и партиципацији ЛГБТ особа на Западном Балкану. На конференцији би учествовале институције држава Западног Балкана а били би позвани и представници институција КиМ. Све трошкове сноси организатор, уз помоћ донатора, тако да држава Србија нема никакве трошкове. Истакао је да сматра да је добро да на овај начин покажемо да смо као Одбор посвећени и да радимо на свим темама и проблемима. Стога је желео да на овај начин информише Одбор о овом догађају у Народној скупштини, као и да Одбор пружи подршку Лабрису у организовању овог догађаја.

 **ДРУГА ТАЧКА ДНЕВНОГ РЕДА**: Разно.

 **Аида Ћоровић** је упознала присутне са иницијативом коју спроводи заједно са народним послаником Душаном Милисављевићем. Они су обишли неколико градова и општина из којих нема представника у Народној скупштини. Били су у Сјеници, Неготину и Прешеву. У вези посете од пре неколико дана Прешеву, посетили су Центар за азиланте и ново породилиште, што је јако важно јер од друге половине 80-их година тај крај није имао породилиште, него су се жене порађале у Врању. Сада су добили један фантастичан центар са одличном опремом и посебно је подвучено да је Влада Србије дала свој допринос да се то убрза. Што се тиче избегличког кампа, речено им је од стране Црвеног крста и представника УНХЦР-а да је за непуне две недеље Влада Србије дала максималан допринос; војска, жандармерија, полиција и здравствено особље Војно-медицинске болнице у Нишу су овде присутни 24 сата. Они су успели да једну потпуно неприступачну фабрику доведу у какво-такво стање, ту има велики број шатора, неке од просторија су у самом фабричком центру обезбеђене за децу, труднице, малу децу и мајке. У једној великој сали се врши попис свих оних који долазе, узимају им се отисци прста и фотографишу се. Врло је организовано, а оно што су чули на терену јесте да је то најбоље организован азилантски центар у Европи. У тренутку посете било је око 800 азиланата и избеглица, пошто нису сви азиланти. Они имају могућност да приликом регистровања кажу да ли ће да остану код нас или да иду даље у земље западне Европе. Очекују се нови таласи, хиљаде људи који долазе углавном из Сирије, али и из Ирака и Авганистана. Предлаже да Одбор посети овај центар, јер би то била јако важна подршка тим људима, али пре свега порука војсци, полицији и медицинском особљу јер раде заиста херојски посао.

 **Љиљана Малушић** је указала на проблем који се односи на зид који прави Мађарска и предложила да Одбор реагује кроз ноту незадовољства, протестну ноту или на сличан начин.

 **Председник Одбора** је подсетио да се се последњих 20-ак дана Србија преко својих институција, пре свега од стране премијера, изјашњавала о овом проблему. Ми као Одбор смо имали и разговоре у бугарском Парламенту са Одбором за људска права. Он је као председник Одбора пре тога обавио разговор са министром Небојшом Стефановићем и упозорио на проблеме. Стога Одбор мора да пре свега даје подршку институцијама Владе да што је могуће више раде на овом питању, у сарадњи са међународном заједницом и да дајемо подршку државним органима да се изврши још већи притисак на мађарску Владу.

 Седница је закључена у 13.20 часова.

СЕКРЕТАР ОДБОРА ПРЕДСЕДНИК ОДБОРА

 Рајка Вукомановић Мехо Омеровић